Η επίδραση ενός προγράμματος ταε κβον ντο στη φυσική κατάσταση ανδρών
Authors: Χασιαλής Αθανάσιος 
Published: September 2021

Τα συνδυαστικά προγράμματα άσκησης χρησιμοποιούνται ευρέως τα τελευταία χρόνια, σε όλους τους χώρους άσκησης, με στόχο τόσο την πολύπλευρη ανάπτυξη της φυσικής κατάστασης όσο και τη μείωση του χρόνου άσκησης. To Ταεκβοντο είναι μια διαδεδομένη κορεάτικη πολεμική τέχνη, παρ’ όλα αυτά δεν υπάρχουν μελέτες στη διεθνή βιβλιογραφία οι οποίες εξέτασαν την επίδραση συνδυαστικών προγραμμάτων άσκησης με Ταεκβοντο με στόχο την προαγωγή της υγείας. Σκοπός της παρούσας μελέτης ήταν: α) να εξετάσει την επίδραση, ενός συνδυαστικού προγράμματος Ταεκβοντο και μυϊκής ενδυνάμωσης, β) να συγκρίνει την αποτελεσματικότητά του σε σχέση με ένα συνδυαστικό πρόγραμμα περπατήματος και μυϊκής ενδυνάμωσης και γ) να εξετάσει την επίδραση της διακοπής της προπόνησης σε όλες τις παραμέτρους που αξιολογήθηκαν. Στην έρευνα συμμετείχαν συνολικά 54 απροπόνητοι άνδρες ηλικίας 42-54 χρονών οι οποίοι χωρίστηκαν τυχαία σε τρείς ομάδες: συνδυαστική ομάδα ταεκβοντο και μυϊκή ενδυνάμωση (ΣΤΜΕ), συνδυαστική ομάδα περπάτημα και μυϊκή ενδυνάμωση (ΣΠΜΕ) και ομάδα ελέγχου (ΟΕ). Το πρόγραμμα παρέμβασης, και για τις δύο ομάδες άσκησης, διήρκησε 3 μήνες (3 φορές/εβδομάδα, 36 προπονητικές μονάδες) και περιελάμβανε για την ΣΤΜΕ ασκήσεις ταεκβοντο (μετακινήσεις, χτυπήματα με τα πόδια, χτυπήματα με τα χέρια καθώς και συνδυασμούς, ένταση:65-85% ΜΚΣ, διάρκεια: 21-39 min) με ασκήσεις ενδυνάμωσης χρησιμοποιώντας το βάρος του σώματος (σειρές: 2-4/άσκηση, 8-12 επαναλήψεις/σειρά) και για την ΣΠΜΕ, περπάτημα (ένταση: 65-85% ΜΚΣ, διάρκεια: 21-39 min) με ασκήσεις ενδυνάμωσης χρησιμοποιώντας το βάρος του σώματος (σειρές: 2-4/άσκηση, 8-12 επαναλήψεις/σειρά). Η επιβάρυνση (ένταση και ποσότητα) και τα περιεχόμενα στην προπόνηση δύναμης ήταν ίδια και για τα δύο προγράμματα άσκησης. Η ΟΕ, στο χρονικό διάστημα των 3 μηνών, δεν ακολούθησε κάποιο πρόγραμμα παρέμβασης. Πριν την έναρξη, αμέσως μετά, καθώς και 1 μήνα από τη λήξη των παρεμβατικών προγραμμάτων πραγματοποιήθηκαν μετρήσεις για την αξιολόγηση επιλεγμένων δεικτών υγείας (σύσταση μάζας σώματος, αρτηριακή πίεση, αναπνευστική λειτουργία) και φυσικής κατάστασης (κινητικότητα, στατική και δυναμική ισορροπία, δύναμη και ισχύς, αερόβια ικανότητα). Για τη στατιστική επεξεργασία των δεδομένων χρησιμοποιήθηκε ανάλυση διακύμανσης με δύο παράγοντες, «ομάδα» x «χρόνος», με επαναλαμβανόμενες μετρήσεις στον παράγοντα «χρόνο». Σύμφωνα με τα αποτελέσματα, μετά τη λήξη των παρεμβατικών προγραμμάτων άσκησης και για τα δυο συνδυαστικά προγράμματα που εφαρμόστηκαν παρατηρήθηκε στατιστικά σημαντική βελτίωση των δεικτών υγείας (3,5 έως 12%) και φυσικής κατάστασης (14 έως 65%) που αξιολογήθηκαν. Αντίθετα, 1 μήνα μετά τη διακοπή της προπόνησης παρατηρήθηκε μια στατιστικά σημαντική τάση αναστροφής των προπονητικών προσαρμογών (p<0,05), χωρίς ωστόσο αυτή η αναστροφή να είναι πλήρης. Όσον αφορά στη σύγκριση μεταξύ των δύο συνδυαστικών προγραμμάτων άσκησης, στη συνδυαστική ομάδα ταεκβοντο και ενδυνάμωσης παρατηρήθηκε στατιστικά σημαντικά μεγαλύτερη βελτίωση στη στατική ισορροπία σε σύγκριση με την παραδοσιακή συνδυαστική ομάδα περπατήματος και ενδυνάμωσης (p<0,05). Στους υπόλοιπους δείκτες υγείας και φυσικής κατάστασης δεν παρατηρήθηκαν στατιστικά σημαντικές διαφορές μεταξύ των δύο συνδυαστικών προγραμμάτων. Συμπερασματικά το ταεκβοντο μπορεί να χρησιμοποιηθεί για τη βελτίωση της υγείας, της φυσικής κατάστασης και ειδικότερα της ισορροπίας απροπόνητων ατόμων.